*Projekts*

LATVIJAS REPUBLIKAS MINISTRU KABINETS

2017. gada \_\_. \_\_\_\_\_\_\_ Noteikumi Nr. \_\_

Rīgā (prot. Nr. \_\_ \_\_. §)

**Noteikumi par finansiālā atbalsta pieprasīšanas un izmaksāšanas kārtību**

Izdoti saskaņā ar Valsts nodrošinātās

juridiskās palīdzības likuma

14.6 panta trešo daļu

un 14.7 panta otro daļu

1. Noteikumi nosaka:
   1. finansiālā atbalsta iesnieguma veidlapas paraugu juridiskās palīdzības sniedzēja ārvalstīs (turpmāk – juridiskās palīdzības sniedzējs) konsultācijai aizskarto vai apstrīdēto personas tiesību vai ar likumu aizsargāto interešu aizsardzībai, kas saistītas ar bērna aizgādības tiesību pārtraukšanu vai atņemšanu ārvalstī (1. pielikums);
   2. finansiālā atbalsta iesnieguma veidlapas paraugu juridiskās palīdzības sniedzēja pārstāvībai ārvalsts iestādes pieņemtā lēmuma par bērna aizgādības tiesību pārtraukšanu vai atņemšanu pārskatīšanai vai juridiskās palīdzības sniedzēja pārstāvībai tiesvedības procesā par bērna aizgādības tiesību pārtraukšanu vai atņemšanu ārvalstī (2. pielikums);
   3. iesnieguma iesniegšanas kārtību;
   4. finansiālā atbalsta apmēru;
   5. finansiālā atbalsta izmaksāšanas nosacījumus un kārtību.
2. Iesniegumu un tam pievienotos dokumentus var iesniegt:
   1. elektroniski normatīvajos aktos par elektronisko dokumentu noformēšanu noteiktajā kārtībā;
   2. pa pastu;
   3. personīgi Juridiskās palīdzības administrācijā;
   4. personīgi Latvijas Republikas diplomātiskajās un konsulārajās pārstāvniecībās ārvalstīs.
3. Finansiālā atbalsta apmērs, ieskaitot izdevumus, kas saistīti ar pārskaitījuma veikšanu:
   1. juridiskā palīdzības sniedzēja juridiskajai konsultācijai izdevumu faktiskajā apmērā, bet ne vairāk kā 200 *euro*;
   2. juridiskās palīdzības sniedzēja pārstāvībai iestādes pieņemtā lēmuma pārskatīšanai izdevumu faktiskajā apmērā, bet ne vairāk kā 1300 *euro*;
   3. juridiskās palīdzības sniedzēja pārstāvībai tiesvedības procesā izdevumu faktiskajā apmērā, bet ne vairāk kā 1300 *euro* katrā tiesas instancē.
4. Lai saņemtu finansiālo atbalstu par šo noteikumu 3. punktā minētās juridiskās palīdzības sniegšanu, persona Juridiskās palīdzības administrācijā iesniedz juridiskās palīdzības sniedzēja apliecinājumu par sniegto juridisko palīdzību.
5. Apliecinājumā par sniegto juridisko palīdzību norāda šādu informāciju:
   1. personu, kurai ir sniegta juridiskā palīdzība;
   2. juridiskās palīdzības sniedzēju (vārds, uzvārds vai juridiskās personas nosaukums), prakses vietas adresi, kontaktinformāciju, norēķinu iestādes nosaukumu, kodu un konta numuru;
   3. vienošanās par juridiskās palīdzības sniegšanu datumu un numuru vai izrakstītā rēķina datumu un numuru, sniegtās juridiskās palīdzības veidu atbilstoši šo noteikumu 3.1., 3.2. vai 3.3. apakšpunktam un samaksas apmēru;
   4. lietas būtību, tās procesuālo stadiju un virzītājiestādi vai tiesu;
   5. atzinumu par turpmākās juridiskās palīdzības lietderību un nepieciešamību (šo informāciju norāda pēc šo noteikumu 3.1. apakšpunktā minētās juridiskās konsultācijas sniegšanas).
6. Apliecinājumu iesniedz ne vēlāk kā 10 darbdienu laikā pēc šo noteikumu 3.1. apakšpunktā minētās juridiskās konsultācijas sniegšanas un ne vēlāk kā divu mēnešu laikā pēc šo noteikumu 3.2. vai 3.3. apakšpunktā minētās pārstāvības īstenošanas.
7. Apliecinājumu par šo noteikumu 3.1. apakšpunktā minētās juridiskās konsultācijas sniegšanu apstiprina persona, savukārt apliecinājumu par šo noteikumu 3.2. vai 3.3. apakšpunktā minētās pārstāvības īstenošanu attiecīgi apstiprina virzītājiestādes vai tiesas pārstāvis.
8. Ja Juridiskās palīdzības administrācija konstatē, ka jautājuma izlemšanai par šo noteikumu 3. punktā minētā finansiālā atbalsta izmaksāšanu nepieciešama papildu informācija, tā 10 darbdienu laikā no apliecinājuma saņemšanas dienas vai no dokumentu tulkojuma saņemšanas dienas pieprasa to no personas un nosaka termiņu papildu informācijas iesniegšanai, kas nevar būt īsāks par 10 darbdienām, no pieprasījuma saņemšanas dienas. Papildu informācijas pieprasīšana aptur šo noteikumu 9. punktā minēto finansiālā atbalsta izmaksāšanas termiņu.
9. Juridiskās palīdzības administrācija ne vēlāk kā mēneša laikā pēc tam, kad noteiktajā termiņā saņemts pilnīgi un pareizi sagatavots apliecinājums par juridiskās palīdzības sniegšanu, pārskaita finansiālajam atbalstam paredzētos naudas līdzekļus uz apliecinājumā norādīto juridiskās palīdzības sniedzēja kontu.
10. Ja persona informējusi Juridiskās palīdzības administrāciju par juridiskās palīdzības sniedzēja maiņu gadījumos, kad juridiskās palīdzības sniedzējs juridiskās palīdzības sniegšanu objektīvu iemeslu dēļ nevar uzsākt vai turpināt, persona jaunas garantijas vēstules sagatavošanai Juridiskās palīdzības administrācijai iesniedz attiecīgi 1. vai 2. pielikumā norādīto informāciju par jauno juridiskās palīdzības sniedzēju. Juridiskās palīdzības administrācija veic samaksu sākotnējam juridiskās palīdzības sniedzējam par faktiski nodrošināto juridisko palīdzību un jauno juridiskās palīdzības sniedzēju garantijas vēstulē informē par šo noteikumu 3. punktā minēto finansiālo atbalstu vai tā atlikumu. Finansiālo atbalstu neatkarīgi no juridiskās palīdzības sniedzēju maiņas izmaksā, kopā nepārsniedzot šo noteikumu 3. punktā paredzēto apmēru.

Ministru prezidents Māris Kučinskis

Tieslietu ministrs Dzintars Rasnačs

Iesniedzējs:

tieslietu ministrs Dzintars Rasnačs

03.03.2017. 15:40

650

S.Šube

67036838, [Sindija.Sube@tm.gov.lv](mailto:Sindija.Sube@tm.gov.lv)